
VLÁDNY NÁVRH 

ZÁKON

z .... 2026,

ktorým sa mení a dopĺňa zákon č. 39/2007 Z. z. 
o veterinárnej starostlivosti v znení neskorších predpisov 

Národná rada Slovenskej republiky sa uzniesla na tomto zákone: 

Čl. I
Zákon č. 39/2007 Z. z. o veterinárnej starostlivosti v znení zákona č. 99/2008 Z. z., zákona č. 274/2009 Z. z., zákona č. 299/2009 Z. z., zákona č. 391/2009 Z. z., zákona č. 342/2011 Z. z., zákona č. 242/2012 Z. z., zákona č. 42/2013 Z. z., zákona č. 145/2013 Z. z., zákona č. 387/2013 Z. z., zákona č. 101/2014 Z. z., zákona č. 204/2014 Z. z., zákona č. 376/2016 Z. z., zákona č. 177/2018 Z. z., zákona č. 184/2018 Z. z., zákona č. 91/2019 Z. z., zákona č. 387/2019 Z. z., zákona č. 198/2020 Z. z., zákona č. 65/2021 Z. z., zákona č. 272/2021 Z. z., zákona č. 405/2021 Z. z., zákona č. 205/2023 Z. z., zákona č. 277/2023 Z. z., zákona č. 26/2025 Z. z. a zákona č. 307/2025 Z. z. sa mení a dopĺňa takto: 
1. § 5 sa dopĺňa písmenami ad) až af), ktoré znejú:
„ad) vydáva a zrušuje rozhodnutie o uznaní chovateľskej organizácie na vydávanie preukazov o pôvode psov a mačiek (ďalej len „uznaná chovateľská organizácia“), 
ae) vykonáva kontrolu vykonávania činností uznanej chovateľskej organizácie podľa § 40b ods. 4,
af) vedie zoznam uznaných chovateľských organizácií a zverejňuje ho na svojom webovom sídle.“.

2. V § 13 ods. 1 písm. h) celom texte sa za slová „a jeho vlastníkovi“ vkladajú slová „alebo údaje o identifikovanej mačke a jej vlastníkovi“ a za slovo „psa“ sa vkladajú slová „alebo identifikácie mačky“.

3. V § 19 ods. 9 sa za slová „údaje psa“ vkladajú slová „a číslo transpondéra matky psa“ a na konci sa pripája bodkočiarka a tieto slová: „číslo transpondéra matky psa sa nevyžaduje, ak ide o zviera podľa § 22 ods. 15“.

4. § 22 sa dopĺňa odsekmi 20 až 22, ktoré znejú:
„(20) Zakazuje sa rozmnožovanie psov a mačiek na účel uvádzania na trh okrem 
a) neplánovaného rozmnožovania psa alebo mačky bez preukazu o pôvode podľa § 40b ods. 4 písm. b), ak vlastník psa alebo vlastník mačky uvedie na trh psy alebo mačky z jedného vrhu jedenkrát za rok z jednej adresy držby; vrhom sa rozumie potomstvo, ktoré sa narodí jednej suke alebo mačke pri jednom pôrode,
b) rozmnožovania v chovnom zariadení psov alebo mačiek s preukazom o pôvode, ktoré sú zapísané v evidencii podľa § 40b ods. 4 písm. a).
(21) Vlastník psa alebo vlastník mačky môže uvádzať na trh jeho mláďa, ak je matka mláďaťa registrovaná v centrálnom registri spoločenských zvierat; adresa držby psa alebo mačky uvedená v centrálnom registri spoločenských zvierat sa musí zhodovať s adresou držby mláďaťa psa alebo mačky, z ktorej sa uvádza na trh. 
(22) Vlastník psa alebo vlastník mačky nesmie vykonávať činnosti súvisiace so sprostredkovaním predaja psa alebo mačky iného vlastníka.“. 
 
5. V § 37 ods. 2 písm. b) štvrtom bode sa slová „do 21“ nahrádzajú slovami „do siedmich“. 

6. V § 37 ods. 2 písm. b) sa za štvrtý bod vkladá nový piaty bod,  ktorý znie:
„5.  nahlásiť pri zmene miesta držby psa alebo držby mačky najneskôr do siedmich dní odo dňa zmeny miesta držby psa alebo držby mačky údaje o novom mieste držby psa alebo držby mačky do centrálneho registra spoločenských zvierat prostredníctvom súkromného veterinárneho lekára; údaje je povinný nahlásiť vlastník psa alebo vlastník mačky,“.
Doterajší piaty bod až siedmy bod sa označujú ako šiesty bod až ôsmy bod.

7. Za § 40a sa vkladá § 40b, ktorý vrátane nadpisu znie:
„§ 40b
Uznanie chovateľskej organizácie
(1) Fyzická osoba – podnikateľ alebo právnická osoba, ktorá má miesto podnikania alebo sídlo na území Slovenskej republiky, požiada pred začatím činnosti uznanej chovateľskej organizácie podľa odseku 3 ministerstvo o jej uznanie.
(2) Ministerstvo rozhodne o uznaní chovateľskej organizácie na základe písomnej žiadosti na obdobie piatich rokov, ak spĺňa tieto požiadavky: 
a) má vypracované stanovy a chovateľský poriadok organizácie; stanovy a chovateľský poriadok organizácie sú prílohou žiadosti o uznanie chovateľskej organizácie,
b) je odborne, technicky a personálne vybavená na vydávanie preukazov o pôvode psa a mačky a vedenie evidencie psov a mačiek a ich pôvodu; splnenie tejto požiadavky preukazuje osoba podľa odseku 1 čestným vyhlásením podaným spolu so žiadosťou o uznanie chovateľskej organizácie,
c) má zavedený systém overovania identifikácie a preukazovania genealogického pôvodu psov alebo mačiek najmenej do ich štvrtej generácie.
(3) Ak osoba podľa odseku 1 nespĺňa požiadavky podľa odseku 2, ministerstvo neuzná chovateľskú organizáciu. 
(4) Uznaná chovateľská organizácia je povinná
a) viesť evidenciu psov a mačiek a ich pôvodu,
b) vydávať preukazy o pôvode psa a mačky,
c) zasielať raz ročne ministerstvu správu o činnosti uznanej chovateľskej organizácie,
d) sprístupňovať ministerstvu údaje z evidencie podľa písmena a).
(5) Ministerstvo zruší rozhodnutie o uznaní chovateľskej organizácie podľa § 5 písm. ad), ak 
a) prestane spĺňať niektorú z požiadaviek podľa odseku 2,
b) opakovane porušuje svoje stanovy alebo tento zákon,
c) požiada o zrušenie uznania chovateľskej organizácie,
d) nepredloží správu o svojej činnosti podľa odseku 4 písm. c).“.

8. V § 48 sa odsek 6 dopĺňa písmenami d) až f), ktoré znejú:
„d) rozmnožuje psy alebo mačky na účel uvádzania na trh v rozpore s § 22 ods. 20,
e) uvádza na trh psa alebo mačku v rozpore s § 22 ods. 21,
f) sprostredkuje predaj psa alebo mačky iného vlastníka v rozpore s § 22 ods. 22.“.

9. V § 48 sa za odsek 7 vkladá nový odsek 8, ktorý znie:
„(8) Orgán veterinárnej správy môže opatrením nariadiť obmedzenie chovu psa alebo mačky alebo držania psa alebo mačky alebo zákaz chovu psa alebo mačky alebo držania psa alebo mačky až na päť rokov tomu, kto koná v rozpore s § 22 ods. 20 až 22.“
Doterajšie odseky 8 až 11 sa označujú ako odseky 9 až 12.

10. V § 50 sa odsek 4 dopĺňa písmenami k) až n), ktoré znejú:
„k) rozmnožuje psy alebo mačky na účel uvádzania na trh v rozpore s § 22 ods. 20,
l) uvádza na trh psa alebo mačku v rozpore s § 22 ods. 21,
m) sprostredkuje predaj psa alebo mačky iného vlastníka v rozpore s § 22 ods. 22,
n) vydáva preukazy o pôvode psa a mačky bez predchádzajúceho uznania podľa § 40b.“. 

11. V § 51 sa za odsek 2 vkladá nový odsek 3, ktorý znie:
„(3) Orgán veterinárnej správy môže opatrením nariadiť obmedzenie chovu psa alebo mačky alebo držania psa alebo mačky alebo zákaz chovu psa alebo mačky alebo držania psa alebo mačky až na päť rokov tomu, kto koná v rozpore s § 22 ods. 20 až 22.“.
Doterajšie odseky 3 až 6 sa označujú ako odseky 4 až 7.

12. V § 53  sa odsek 1 dopĺňa písmenom j), ktoré znie:
„j) uznávaní chovateľskej organizácie podľa § 40b a o jej zrušení,  náležitostiach žiadostí o uznanie chovateľskej organizácie podľa § 40b ods. 1, požiadavkách na uznanie chovateľskej organizácie podľa § 40b ods. 2, vedení evidencie  psov a mačiek a ich pôvodu, náležitostiach preukazu o pôvode psa alebo mačky a správe o činnosti uznanej chovateľskej organizácie.“.

13. Za § 54l sa vkladá § 54m, ktorý vrátane nadpisu znie:
„§ 54m
Prechodné ustanovenia k úpravám účinným od 1. januára 2027
(1) Fyzická osoba, fyzická osoba – podnikateľ alebo právnická osoba, ktorá k 1. januáru 2027 rozmnožuje psy alebo mačky v rozpore s § 22 ods. 20, je povinná ukončiť uvádzanie mláďat psov alebo mačiek na trh z tohto rozmnožovania do 30. júna 2027.
(2) Osoba podľa § 40b ods. 1 je povinná požiadať o uznanie podľa § 40b ods. 1 v znení účinnom od 1. januára 2027 do 31. decembra 2027. 
(3) Preukaz pôvodu psa alebo mačky vydaný do 31. decembra 2026 sa považuje za preukaz pôvodu psa alebo mačky vydaný uznanou chovateľskou organizáciou podľa tohto zákona v znení účinnom od 1. januára 2027.“.

Čl. II
Tento zákon nadobúda účinnosť 1. januára 2027. 

